b'\n_START_ARTICLE_\nMarkku Markkula\n_START_PARAGRAPH_\nMarkku Antero Markkula (s. 15. hein\xc3\xa4kuuta 1950 Kolari) on suomalainen poliitikko ja Euroopan alueiden komitean ensimm\xc3\xa4inen varapuheenjohtaja. H\xc3\xa4n toimi Kansallisen Kokoomuksen kansanedustajana vuosina 1995\xe2\x80\x932003._NEWLINE_Markkula on koulutukseltaan tuotantotalouden diplomi-insin\xc3\xb6\xc3\xb6ri, joksi h\xc3\xa4n valmistui Teknillisest\xc3\xa4 korkeakoulusta vuonna 1979. H\xc3\xa4n ty\xc3\xb6skenteli vuodet 1972\xe2\x80\x931976 opintosihteerin\xc3\xa4 ja opintoneuvojana Teknillisess\xc3\xa4 korkeakoulussa ja vuodet 1979\xe2\x80\x931984 Suomen Teknillisen Seuran (STS) koulutussihteerin\xc3\xa4 ennen valintaansa Teknillisen korkeakoulun koulutuskeskus Dipolin johtajaksi vuonna 1984. Vaaleissa 1995 h\xc3\xa4n nousi eduskuntaan Uudenmaan l\xc3\xa4\xc3\xa4nin vaalipiirist\xc3\xa4 viimeisen\xc3\xa4 seitsem\xc3\xa4st\xc3\xa4 valitusta kokoomusedustajasta. H\xc3\xa4n sai 4\xc2\xa0209 \xc3\xa4\xc3\xa4nt\xc3\xa4. H\xc3\xa4net valittiin jatkokaudelle vaaleissa 1999, joissa h\xc3\xa4n sai 6\xc2\xa0721 \xc3\xa4\xc3\xa4nt\xc3\xa4. Eduskunnassa ollessaan h\xc3\xa4n toimi varsinaisena j\xc3\xa4senen\xc3\xa4 sivistysvaliokunnassa ja tulevaisuusvaliokunnassa ja oli my\xc3\xb6s Yleisradion hallintoneuvoston j\xc3\xa4sen. Markkula putosi eduskunnasta vuoden 2003 vaaleissa, mink\xc3\xa4 j\xc3\xa4lkeen h\xc3\xa4n palasi TKK Dipolin johtajaksi. Aalto-yliopiston aloitettua h\xc3\xa4n toimi  yliopiston johdon neuvonantajana (nimikkeen\xc3\xa4\xc3\xa4n Advisor to the Aalto Presidents), mit\xc3\xa4 ennen h\xc3\xa4n ty\xc3\xb6skenteli Aalto-yliopiston muutostiimiss\xc3\xa4._NEWLINE_Ennen kansanedustajuuttaan Markkula oli hankkinut poliittista kokemusta Espoon kaupunginvaltuustosta, jonka j\xc3\xa4sen h\xc3\xa4n on ollut vuodesta 1981. Vuosina 1990\xe2\x80\x931992 ja loppuvuonna 2010 h\xc3\xa4n toimi kaupunginvaltuuston puheenjohtajana. Espoon kaupunkisuunnittelulautakunnan puheenjohtaja h\xc3\xa4n on ollut vuodesta 2004. Kokoomuksen sis\xc3\xa4ll\xc3\xa4 h\xc3\xa4n on toiminut vuodet 1976\xe2\x80\x931977 ja vuodet 1989\xe2\x80\x931995 puoluehallituksen j\xc3\xa4senen\xc3\xa4, vuodet 1984\xe2\x80\x931988 puolueen Espoon aluej\xc3\xa4rjest\xc3\xb6n puheenjohtajana ja vuodet 1990\xe2\x80\x931994 Uudenmaan Kokoomuksen puheenjohtajana. Opiskeluaikanaan h\xc3\xa4n oli Kokoomuksen opiskelijaliitto Tuhatkunnan varapuheenjohtaja vuonna 1975 ja puheenjohtaja vuonna 1976 sek\xc3\xa4 Teknillisen korkeakoulun ylioppilaskunnan varapuheenjohtaja vuonna 1974 ja puheenjohtaja vuonna 1975. Markkula valittiin Euroopan alueiden komitean (AK) puheenjohtajaksi helmikuussa 2015. Toimittuaan puheenjohtajana kaksi ja puoli vuotta, Markkula siirtyi alueiden komitean ensimm\xc3\xa4iseksi varapuheenjohtajaksi hein\xc3\xa4kuussa 2017._NEWLINE_Markkula on toiminut my\xc3\xb6s muun muassa Tekniikan Akateemisten Liitto TEK:n, TIEKE Tietoyhteiskunnan kehitt\xc3\xa4miskeskuksen ja Suomen Vapaa-ajankalastajien Keskusj\xc3\xa4rjest\xc3\xb6n (SVK) puheenjohtajana sek\xc3\xa4 Alueiden komitean Suomen valtuuskunnan j\xc3\xa4senen\xc3\xa4._NEWLINE_Markkula on julkaissut muutamia kirjoja. Vuonna 1997 ilmestyi kirja Elinik\xc3\xa4isen oppimisen hyv\xc3\xa4t k\xc3\xa4yt\xc3\xa4nn\xc3\xb6t \xe2\x80\x93 intohimo oppia, jonka h\xc3\xa4n teki Riitta Suurlan kanssa, vuonna 1998 niin ik\xc3\xa4\xc3\xa4n Suurlan kanssa tehty Vaikuttavat tulokset \xe2\x80\x93 opas kansainv\xc3\xa4listen koulutusprojektien tulosten levityksest\xc3\xa4 ja vuonna 2002 Suurlan ja Olli Mustaj\xc3\xa4rven kanssa kirjoitettu Developing and Implementing Knowledge Management in the Parliament of Finland. Vuosina 1998 ja 1999 ilmestyiv\xc3\xa4t my\xc3\xb6s kahden ensiksi mainitun kirjan englanninnokset._NEWLINE_Markkula on ollut naimisissa vuodesta 1972. H\xc3\xa4nell\xc3\xa4 on vaimonsa kanssa kolme lasta, yksi poika ja kaksi tyt\xc3\xa4rt\xc3\xa4. Sotilasarvoltaan h\xc3\xa4n on reservin luutnantti.'